একটি স্কুল, অডিটরিয়াম ভবন, ছেলে ও মেয়েদের আলাদা হোস্টেল, একটি চিকিৎসালয় ও একটি খেলার মাঠ আছে এখানে। স্কুলটিতে আশপাশের গ্রাম থেকেও শিশুরা পড়তে আসে। প্লে থেকে শুরু হয় পড়াশোনা। পাহাড়ি অঞ্চলের শিশু, যারা বাংলা কম পারে, তাদের জন্য আছে স্লো-লার্নিং প্রগ্রাম। স্কুল ও হোমের শিশুদের জন্য কম্পিউটার ট্রেনিং সেন্টার আছে। চিকিৎসালয়ে আছে অভিজ্ঞ ডাক্তার, নার্স ও প্যাথলজিস্ট। বহির্বিভাগে গ্রামবাসীকেও চিকিৎসাসেবা দেওয়া হয়। সেলাই প্রশিক্ষণকেন্দ্রে গ্রামের মহিলারাও প্রশিক্ষণ নিতে পারে। এখানে মোট কর্মকর্তা ও কর্মচারীর সংখ্যা ৮০ জন। এর মধ্যে ১৬ জনই বড় হয়েছেন এই পল্লীতে। এ ছাড়া এখানে একটি মেকানিক্যাল ট্রেনিং সেন্টার আছে। পড়াশোনায় দুর্বল যারা, তারা এখানে হাতে-কলমে শিক্ষাগ্রহণ করে। ডেভিড হালদার বললেন, আমাদের মেকানিক্যালের ছেলেরা ভালো ভালো চাকরি পেয়েছে। বিয়েশাদি করে পরিবার নিয়ে সুখে আছে। অনেকের বিয়ে হয়েছে এই পল্লীতেই।